શેરબજારમાં છેલ્લા એક કલાકમાં ફરી વળેલી વેચવાલીને કારણે પ્રારંભમાં જોવાયેલો સુધારો ધોવાઈ ગયો હતો. બજારના વર્ગમાંથી જાણવા મળ્યા પ્રમાણે સિંગાપોંર સ્થિત એક ફંડે રૂ.450 કરોડનું બાસ્કેટ સેલિંગ કરતાં તેની અસર જોવા મળી હતી. આ ફંડે ચોક્કસ શેરોની જગાએ બ્રોડબેઇઝ વેચવાલી કરી હતી જેને કારણે લાર્જ કેપની સાથે મિડ અને સ્મોલ કેપ શેરો પણ ઘટ્યા હતા. ઇન્ફોસિસના ધારણા કરતાં સારા પરિણામને કારણે સવારના સત્રમાં સ્થાનિક બજારમાં ચોથા દિવસે ટ્રે્ન્ડ સુધારાનો રહેવાની આશા ઓસરી ગઈ હતી. મધ્ય સત્ર સુધીમાં એક તબક્કે સેન્સેક્સ 443 પોઇન્ટ વધીને ટ્રેડ થતો હતો તે છેલ્લા એક કલાકમાં સંપૂર્ણ સુધારો ભૂંસીને 435 તૂટ્યો હતો. આમ ઇન્ટ્રા ડેમાં 878 પોઇન્ટની સ્વિંગ જોવા મળી હતી. છેલ્લા ત્રણ દિવસ દરમિયાન વેચાણો કપાતા જોવાયેલા સુધારાને કારણે સુધરેલુ સેન્ટીમેન્ટ એક ઝાટકે સાવચેતીમાં ફેરવાઈ ગયું હતું.